Къаныкъуэ Анфисэ и тхыдэ романыщIэ
Илъэс блэкIам ди щIэджыкIакIуэхэм Iэмал яIащ Къаныкъуэ Анфисэ «Хьэтхэр» зыфIища и тхыдэ романым тхылъу къыдэмыкI щIыкIэ «Адыгэ псалъэ» газетым и напэкIуэцIхэм щеджэну. Ар иухат адыгэхэм я къежьапIэ жыжьэу къалъытэ хьэтхэм яхэту къэхъуа Алэдамэ къыщалъхуа Мэуэт къэралыгъуэм зэригъэзэжымкIэ.
ХАБЗЭ щхьэхуэ зиIэж литературэм къыщыхъу телъыджэхэм яз къыщIэкIынщ лIыхъужьхэр зигу пымыкI тхылъеджэхэм я лъэIукIэ Анфисэ и тхыгъэм къыпищэну мурад зэрищIар. Зи япэ Iыхьэхэр нобэрей къыдэкIыгъуэм и 3 — 4-нэ напэкIуэцIхэм теддзэ «Мэуэтхэр» романми лIыхъужь нэхъыщхьэу хэувар хьэт пащтыхь Хьэтусилэ деж щыIэу балигъыпIэ иува Алэдамэщ. Абы лъабжьэ хуэхъуащ Мэуэт къэралыгъуэмрэ дэрдэней алыдж лъэпкъымрэ Iузэв хыр зэпаубыдауэ щыщыта лъэхъэнэр.
«Хьэтхэм» ещхьу, «Мэуэтхэр» романми Анфисэ ди нэгу щыщIигъэкI цIыху хьэлхэр, сюжетым и зыужьыкIэр езыр-езыру къигупсысами, тхыдэ и лъэныкъуэкIэ те- гъэщIапIэ ищIар щIэныгъэлIхэм утыку кърахьа Iуэтэжхэрщ.
Ди лъэпкъым и пасэрей тхыдэр Iыхьищу зэхэлъ романышхуэм хуигъэкIуэжыну мурад зыщIа тхакIуэр, Къаныкъуэхэ я пхъур, иджыпсту фIыуэ тлъэгъуа лIыхъужьхэм аргуэру дащыхуэзэжыну кIэух тхыгъэм йолэжь.
ЧЭРИМ Марианнэ.
